את העונה הסדירה בשנה שעברה יוסטון סיימה עם 66 ניצחונות בעיקר בזכות תצוגות מדהימות מחוץ לקשת, אבל זאת כנראה היתה רק העונה שעברה. הלילה בטקסס הרוקטס נקלעו לערב קליעה נוראי של 22% מחוץ לקשת ו-33% מהשדה, כשג'יימס הארדן מסיים אמנם עם 25 נקודות אבל עם מאזן השלשות הגרוע בקריירה שלו: 1 מ-13.
אצל הספרס למרכוס אולדריג' המשיך לתפוס בעלות וקלע 27 נקודות והוסיף עשרה ריב'. דמאר דרוזן סיים עם 13 נקודות ו-11 ריב'.
הקבוצה הכי חמה בליגה המשיכה לטפח את המאזן עם 12 ניצחונות מול הפסד אחד בלבד מתחילת העונה. קשה לומר שזה הלך קשה מול הניקס, שכבר ברבע השני נקלעו לפיגור שממנו לא יצאו עד הסיום.
לא פחות משבעה שחקנים של הרפטורס קלעו במאזן נקודות דו ספרתי, כולל שיא קריירה לפורוורד פסקל סיאקם שקלע 23 נקודות. קוואי לנארד הסתפק ב-12 נקודות, שבעה ריבאונדים ושלושה אסיסטים.
אחרי שגברו בחוץ על גולדן סטייט, החבר'ה במילווקי ודאי האמינו שמול הקליפרס זה יהיה אפילו יותר פשוט. זאת כנראה הסיבה שהם גם ירדו מנוצחים בסופה של הארכה וסל ניצחון אחד של לו וויליאמס.
יאניס אנטטקומפו אמנם סיפק שורה סטטיסטית נהדרת של 27 נקודות, 18 ריב' ו-4 אס', אבל רק סל, 6.2 שניות לסיום, של אריק בלדסו מנע מהבאקס להפסיד עוד לפני ההארכה. המשחק המשיך להיות צמוד גם אחרי הרבע הרביעי, אבל וויליאמס למרות ערב פושר למדי (12 נקודות, 5 מ-15 מהשדה) הכריע בסיום.
דריימונד גרין עדיין לא חזר לשורות האלופה, סטף קרי פצוע גם הוא, אבל מול ברוקלין, בבית, הניצחון היה רק שאלה של זמן. אחרי ההפסד הביתי הצורב למילווקי, בגולדן סטייט ציפו לחוויה מתקנת. ככל שזה נוגע לקווין דוראנט, הם גם קיבלו - ה-MVP של סדרות הגמר בשנתיים האחרונות צלף 27 נקודות וחילק 11 אסיסטים, כשקווין קוק ממלא את החלל של קרי עם 27 נקודות משלו.
גולדן סטייט שייטה לניצחון כבר מהפתיחה, כשברבע האחרון היא מורידה על הרגל מהדוושה רק כדי לספור לזכותה ניצחון 11 מול שני הפסדים בלבד.
ללא עומרי כספי המושבת, ממפיס ממשיכה להציג יכולת נהדרת מפתיחת העונה ולשמור על הבית, גם אם צריך הארכה בשביל זה. 32 נקודות של מייק קונלי ומשחק מצוין של מארק גאסול (18 נקודות, 12 ריב', 6 אס') הובילו את הגריזליס לחזרה מפיגור 16, כששלשה של גארט טמפל מאזנת את התוצאה ל-102-102, 40 שניות לסיום.
טמפל היה איש השעה גם בהארכה עם חטיפה קריטית ודאנק מהיר בצד השני, קובע 102-104 לממפיס. דאבל-דאבל מספר 13 של ג'ואל אמביד (14 נקודות, 16 ריב') לא הספיק בשביל להנחיל לממפיס הפסד ביתי ראשון העונה.
קשה למצוא אוהד לייקרס שציפה לפתיחת עונה מגומגמת כזאת, אבל לאור הנסיבות (ובוודאי לאור העונות הקודמות) גם מאזן 6-6 וניצחון רביעי מחמשת המשחקים האחרונים, יכולים להעלות חיוך.
העניינים מתחילים להתחבר לקבוצה של לברון ג'יימס, לא מעט בזכות הצטרפותו של טייסון צ'נדלר שעזר להידוק ההגנה. לברון עצמו קלע 25 נקודות ו-7 ריב' והוביל את הלייקרס עם מחצית שנייה מצוינת שהספיקה לניצחון חוץ מול הקינגס.
בקצב הזה, לא מופרך שפיניקס תקבל שוב פעם את הבחירה הראשונה בדראפט. למרות יכולת טובה ועקבית של דיאנדרה אייטון (20 נק', 12 ריב'), הסאנס לא היוו יריב של ממש מול ניו אורלינס, שנהנתה מערב קליל למדי בבית שהוציא אותה מהמאזן השלילי (6-6). אנתוני דייויס סיים עם 26 נק' ו-13 ריב', ג'וליוס רנדל חגג עם דאבל-דאבל של 22 נק ו-15 ריב'.
תוצאות נוספות: מיאמי - וושינגטון 116-110, שיקגו - קליבלנד 98-99, דאלאס - אוקלהומה סיטי 96-111.